የአለም ባንክ ሱዳን ለገጠማት ምጣኔ ሀብታዊ ቀውስ ቴክኒካዊ ድጋፍ ለመስጠት መወሰኑን አስታወቀ
የደቡብ ሱዳንን ነፃ መውጣት ተከትሎ ከነዳጅ ሽያጭ የምታገኘው ገቢ ማሽቆልቆሉን ተከትሎ ሱዳን የገባችበትን ቀውስ ለመታደግ የአለም ባንክ በምጣኔ ሀብታዊና የገንዘብ አስተዳደርን በተመለከተ ድጋፍ ሊያደርግላት መወሰኑን አስታውቋል፡፡ባንኩ ውሳኔውን ያስተላለፈው ሀገሪቱ በተደጋጋሚ በሀገሪቱ የውስጥ አቅም ክፈተቱን ማቅናት አለመቻሉን በጥናት ማረጋገጡን ተከትሎ መሆኑ ተነግሯል፡፡በካርቱም የተገኘው የአለም ባንክ ልዑክ ከሱዳን ፋይናንስ ሚኒስትር መሀመድ ኡስማን አልሪካቢ ድጋፍ በሚያደርግበት አግባብ መወያየቱ የታወቀ ሲሆን በሱዳን የባንኩ ተወካይ የሆኑት አድማ ኩሊባሊ በውይይቱ መሰረት ተቋማቸው በሱዳን ለገጠመው የምጣኔ ሀብታዊ ቀውስ አስፈላጊውን ድጋፍ እንደሚያደርግ ተናግረዋል፡፡ተወካዩ አክለውም በስፍራው የሚገኙ የምጣኔ ሀብታዊ ሞያተኞች ቁጥር እንድጨምር እንደሚደረግ አስረድተዋል፡፡ለውጥኑ መሳካትም ከሱዳን መንግስት የቅንጅት ስራ እንደሚከናወን ገልፀዋል፡፡በውይይቱ ለሱዳን ምጣኔ ሀብታዊ ማንሰራራት የግሉ ሴክተር  በረጅም ጊዜ አቅድ ጉልህ ድርሻ የሚወጣበት አግባብ መነሳቱን ኩሊባሊ አንስተዋል፡፡የሱዳኑ ፋይናነስ ሚኒስትር ሪካቢም ከአለም ባንክ ልኡክ ጋር የተደረገው ምክክርና ድጋፍ ለማድረግ የተላለፈው ውሳኔ የተንኮታከተውን ምጣኔ ሀብታዊ ችግር ለመቅረፍ የሚያግዝ ነው ብለውታል፡፡በቀጣይም በመንግስታቸው  የሚደረገው የለውጥ ጥረት በአለም ባንክ ከተደገፈ የታለመው ግብ እንደሚሳካ ሙሉ እምነት እንደላቸው ተናግረዋል፡፡ካርቱም አሁን ለገጠማት ምጣኔ ሀብታዊ ክስረት በፈረንጆቹ 2011 ደቡብ ሱዳን ራሷን ችላ መውጣቷን ተከትሎ እንደሆነ በተደጋጋሚ የሚነሳ ሲሆን 75 በመቶ ከነዳጅ ሀብት ታገኝ የነበረው ገቢ መቅረቱን ተከትሎ መቋቋም ወደማትችለው  የዋጋ ግሽበትና የምንዛሪ እጥረት መዳረጓ ይነገራል፡፡የፈረንጆቹ አዲስ አመት ከመግባቱ አስቀድሞ የሀገሪቱ ፓርላማ አፅድቆ የነበረው በጀት የመንግስትን ወጪ መቀነስ፣ ትላልቅ የምንግስት ግንባታዎችን ማቆም አንዲሁም የተለያዩ ግዢዎችን ማስቀረት ያካተተ ውሳኔ አስተላልፎ ነበረ፡፡በመሆኑም አስፈላጊ በሆኑ ጉዳዮች ላይ የፋይናንስ ሚኒስትሩ ባፀደቁት ውሳኔ ግዥዎች ሲፈፀሙ መቆየታቸውም ተነግሯል፡፤በዚህ መልኩ ፅድቆ የነበረው በጀት 4 በመቶ ምጣኔ ሀብታዊ አድገት እንዲያስመዘግብና 19 ነጥብ 5 በመቶ የዋጋ ግሽበትን ለማስቀረት በአቅድ ደረጃ ቢቀመጥም በታሰበው ልክ ማሳካት አልተቻለም፡፡ከአንድ ወር በፊት ብቻ የተመዘገበው የ57 ነጥብ 6 በመቶ የዋጋ ግሽበት እንደ ውድቀት ተመዝግቧል፡፡የአለም ባንክም ይህንን ቸግር በቀጣይ ለመቅረፍ ትልቅ የቤት ስራው ይሆናል ሲል የዘገበው ሱዳን ትሪቡን ነው፡፡